Mokša (upė)
Mokša (rus. Мокша) – upė Rusijoje, Penzos, Žemutinio Naugardo, Riazanės srityse ir Mordovijoje; dešinysis Okos intakas. Prasideda Penzos srityje, Pavolgio aukštumoje, teka į šiaurę kalvotomis vietovėmis. Už Krasnoslobodsko pasuka į vakarus, įteka į Oką žemiau Kasimovo miesto. Didžiausi intakai – Vadas, Cna (kairieji). Upė užšąla lapkritį arba gruodžio pradžioje, atitirpsta balandį. Laivuojama 156 km nuo žiočių ruože. Septintajame dešimtmetyje upės vidurupyje pastatyta keletas hidroelektrinių. Prie Mokšos esantys miestai – Temnikovas, Krasnoslobodskas.